钦定古今图书集成/明伦汇编/皇极典/第173卷 > 金
## 钦定古今图书集成/明伦汇编/皇极典/第173卷 > 金

### 太祖收国二年上尊号曰大圣皇帝

按《金史太祖本纪》：“收国二年十二月庚申朔，谙班勃
极烈吴乞买及群臣上尊号曰‘大圣皇帝’。”

### 熙宗皇统元年上尊号曰崇天体道钦明文武圣德皇帝

按《金史熙宗本纪》：皇统元年正月庚戌，群臣上尊号
曰崇天体道钦明文武圣德皇帝。按《礼志》：受尊号
仪：“皇统元年正月二日，太师宗干率百僚上表，请上
皇帝尊号，凡三请，诏允。七日，遣上京留守奭告天地
社稷，析津尹宗强告太庙。十日，帝服衮冕御元和殿，
宗干率百僚恭奉册礼，册文云云，臣等谨奉玉册玉
宝”，上尊号曰“崇天体道钦明文武圣德皇帝。”是日，皇
帝改服通天冠，宴二品以上官及高丽、夏国使。十二
日，恭谢祖庙，还御宣和门，大赦，改元。

### 海陵天德二年二月群臣上尊号十二月诏去之

按《金史海陵本纪》：天德二年二月戊辰，群臣上尊号
曰“法天膺运睿武宣文大明圣孝皇帝。”十二月癸卯
朔，诏去群臣所上尊号。

### 世宗大定元年上尊号曰仁明圣孝皇帝

按《金史世宗本纪》：正隆六年十月“丙午，即皇帝位，丁
未，改元大定。十一月甲申，群臣上尊号曰‘仁明圣孝
皇帝’。”

大定三年十一月庚戌百官请上尊号不允。

按《金史世宗本纪》云云。

大定四年，百官复请上尊号，不允。

按《金史世宗本纪》：大定四年正月“癸巳，百官复请上
尊号，不允。三月壬寅，百官复请上尊号，不允。”

大定五年三月壬申，群臣上尊号曰《应天兴祚仁德
圣孝皇帝》。

按《金史世宗本纪》云云。

大定七年，定受尊号册礼。

按《金史世宗本纪》：大定七年正月壬子，上服衮冕御
大安殿受尊号册宝礼按《礼志》：大定七年，恭上皇
帝尊号前三日，遣使祭告天地宗庙、社稷。前二日，诸
司停奏刑罚文字，百官习仪于大安殿庭。兵部帅其
属设黄麾仗于大安殿门之内外。宣徽院帅仪鸾司
于前一日设受册宝坛于大安殿中间，又设御榻于
坛上，又设册宝幄次于大安殿门外，及设皇太子幕
次于殿东廊，又设群官次于大安门外。大乐令与协
律郎，前一日设宫县于殿庭，又设登歌乐架于殿上，
立舞表于殿下。”《符宝郎》其日，俟文武群官入，奉《八宝》
置于御座左右，候上册宝讫，复舁宝还所司。其日质
明，奉册太尉、奉宝司徒、读册中书令、读宝侍中以次
应行事官并集于尚书省。俟册宝兴，乘马奉迎册宝
至应天门下马，由正门步导入至大安殿门外，置册
宝于幄次，舁册宝床弩手人等分立于左右。文武群
官并朝服入次。摄太常卿与大乐令帅工人入就位，
协律郎各就举麾位。舁册宝案官由西偏门先入，置
案于殿东西间褥位，置讫，各退于西阶册宝位后。捧册官、捧宝官、舁册匣官、舁宝盝官由西偏门先入，至
殿西阶下册宝褥位之西，东向立。俟阁门报，通事舍
人引摄侍中版奏“中严”讫，典仪、赞者各就位。阁门官
引文武百僚分左右入，于殿阶下砖道之东西相向
立。符宝郎奉八宝由西偏门分入，升置殿上东西间
相向讫，分左右立于宝后。通事舍人引摄侍中版奏：
“外办。”扇合，服衮冕以出，曲直甲盖侍卫警跸如常仪。
殿上鸣鞭讫，殿下亦鸣鞭。初索扇，协律郎跪，俛伏，兴，
举麾，工鼓柷，奏《乾宁之曲》。出自东房，即座。仪使副添
香炉，烟升，扇开帘卷。协律郎偃麾，戛敔，乐止。太常博
士、通事舍人自册宝幄次分引册太常卿前导，吏部
侍郎押册而行，奉册太尉、读册中书令、举册官于册
后，以次从之。次太常博士、通事舍人二员分引宝，礼
部侍郎押宝而行，奉宝司徒、读宝侍中、举宝官于宝
后，以次从之。由正门入，宫县奏“《归美扬功之曲》。太常
卿于册床前导，至第一墀香案南，藉宝册褥位上少
置。太常卿与举册宝官退于“册宝稍西，东向立。应博
士舍人立于其后，舁册宝床，弩手、伞子官等又于其
后，皆东向。”太尉、司徒、中书令、侍中皆于册后面北以
次立，吏部侍郎、礼部侍郎次立于其后。立定，乐止。阁
门舍人分引东西两班，群官合班转北向立，中间，少
留班路。俟立定，太常博士、通事舍人四员分引太尉、
司徒、中书令、侍中、吏部、礼部侍郎以次各复本班讫，
博士舍人退以俟。初引时乐，奏《归美扬功》之曲，至位
立定乐止。典仪曰：“拜。”赞者承传，太尉以下应在位官，
皆舞蹈五拜，班首出班起居讫，又赞再拜，如朝会常
仪。太常博士、通事舍人四员再引，太尉、司徒、中书令、
侍中、吏、礼部侍郎复进至册宝所稍南立定。舁册宝
床、弩手、伞子官并进前举册宝床。兴，太常博士、通事
舍人二员分引册，太常卿前导，吏部侍郎押册而行，
奉册太尉、读册，中书令、举册官于册后，以次从之。册
初行，乐奏《肃宁之曲》。次通事舍人、太常博士又二员
分引宝，礼部侍郎押宝而行，奉宝司徒、读宝侍中、举
宝官于宝后，以次从之。诣西阶下，至册宝褥位少置，
册北宝南，乐止。舁册宝床、弩手、伞子官等退于后稍
西，东向立。捧册官与舁册官并进前取册匣升，太常
博士、通事舍人分引册，太常卿侧身导册先升，奉册
太尉、读册中书令、举册官、捧册官于册后，以次从升。
册初行，乐奏《肃宁之曲》，进至殿上，博士舍人分左右
于前楹立以俟。读“册中书令次栏于外前楹稍西立
以俟，举册官、捧册官立于其后”，奉册太尉从升，至褥
位，搢笏，少前跪置讫，执笏，俛伏，兴，乐止，退于前楹稍
西立以俟，太常博士立于后，太常卿少退，东向立，舁
册官立于其后，皆东向。捧册官先入，举册官次入，读
册中书令又次入，捧册官四员皆搢笏双跪。捧举册
官二员亦搢笏，两边单跪对举。中书令执笏进，跪称：
“中书令臣某读册。”读讫，俛伏，兴。中书令俟册兴，先退。
通事舍人引降自东阶，复本班讫，太常卿降复宝床
前。舁册官并进，与捧册官等取册匣，兴，置于殿东间
褥位案上，西向。捧举册官等降自东阶，还本班。舁册
官亦退。太常博士引奉册太尉降自西阶，东向立以
俟。次捧宝官与舁宝官俟读册中书令读讫出，并进
前取宝盝升，太常博士、通事舍人分引宝，太常卿侧
身导宝先升，奉宝司徒、读宝侍中、举宝官、捧宝官于
宝后以次从升。宝初行，乐奏《肃宁之曲》，进至殿上，博
士舍人俱退不升，并于前楹稍西立。俟读宝侍中于
栏子外前楹间稍西立以俟举宝官，捧宝官立于其
后。奉宝司徒从升，至褥位，搢笏，少前跪置讫，执笏，俛
伏，兴，乐止。司徒退于前楹西立以俟。太常卿少退，东
向立，舁宝官立于其后，皆东向。捧宝官先入，举宝官
次入，读宝侍中又次入。捧宝官四员，皆搢笏双跪。捧
举宝官二员，亦搢笏，两边单跪对举。侍中执笏进，跪
称：“侍中臣某读宝。”读讫，俛伏，兴。侍中俟宝兴，先退。通
事舍人引降自西阶，复本班讫，舁宝官进前，与捧宝
举宝官等取宝盝，兴，置于殿之西间褥位案上，东向。
捧宝举宝官等与太常卿俱降自西阶，及吏部侍郎
皆复本班，舁宝官亦退。太常博士引奉宝司徒次奉
册太尉东向立定。博士舍人、赞引太尉司徒进诣第
一墀香案南褥位，立定，博士舍人稍退，典仪曰：“拜。”赞
者承传，在位官皆再拜讫。博士舍人二员引太尉诣
东阶，升，宫县奏《纯诚享上之曲》，至阶止。阁门使二员
引太尉进至前，立定，乐止。阁门使揖赞太尉拜，跪贺
殿下，阁门揖百僚躬身，太尉称：“文武百僚具官臣等
言致贺词”云云。俛伏，兴，退至阶上。博士舍人分引太
尉降至东阶。初降，宫县作《肃宁之典》，复香案南褥位，
立定乐止。博士舍人少退，典仪曰“拜。”赞者承传，太尉、
司徒及在位群官俱再拜舞蹈，三称万岁，又再拜讫，
通事舍人引摄侍中升自东阶前楹间，躬承旨退临
阶西向称“有制。”典仪曰“拜。”赞者承传，太尉、司徒及在
位群官俱再拜躬身，宣词云云。宣讫，通事舍人引侍

徒就百僚位。初引宫县作《肃宁之曲》，至位立定，乐止。
阁门舍人分引应北面位，群官各分班东西相向立
定。通事舍人引摄侍中并自东阶当前楹间跪奏：“礼
毕。”俛伏，兴，引降还位。扇合，帘降。协律郎俛伏，兴，举麾，
工鼓柷，奏《乾宁之曲》。降座，入自东房，还后阁，进膳、侍
卫警跸如仪。扇开乐止。捧册官帅舁册床人、捧宝官
帅舁宝床人皆升殿取匣盝盖讫，置于床前。引进司
官前导，通事舍人、赞引诣东上阁门。上进，通事舍人
分引文武百僚等以次出，归幕次，赐食，以俟上寿、上
册宝礼毕，有司供办御床及与宴群官位，并如曲宴
仪。摄太常卿与大乐令帅工人入，并协律郎各就举
麾位，俟舍人报，通事舍人引三师以下文武百僚、亲
王、宗室等，分左右入，至殿阶下稍南，东西相向立。通
事舍人先引摄侍中版奏：“中严。”少顷，又奏：“外办。”扇合，
鸣鞭，协律郎跪，俛伏，兴，工鼓柷，宫县奏《乾宁之曲》：服
通天冠、绛纱袍，即座，帘卷。内侍赞“扇开”，殿上下鸣鞭，
戛敔，乐止。仪使、副等添香、炉烟升。通事舍人引班首
以下合班，乐奏《肃宁之曲》。至北向位，重行立定，中间
少留班路。通事舍人引摄侍中诣东阶，升，至殿上少
立。阁门舍人引礼部尚书出班前，北向俛伏，跪奏称：
“礼部尚书臣某言，请允群臣上寿。”俛伏，兴，躬身。通事
舍人引摄侍中少退，舍人赞：礼部尚书再拜讫，替祗
候，复本班。内侍局进御床人次，良酝令于殿下横阶
南酹酒讫，典仪曰：“拜。”赞者承传，在位官皆再拜，随拜，
三称万岁讫，平立。太常博士、通事舍人分引摄上公
由东阶升。初升，宫县奏《肃宁之曲》，殿上舍人少退，二
阁使揖上公进至进酒褥位，乐止。宣徽使以爵授上
公，上公搢笏受爵，诣榻前跪进受爵讫，上公执槃授
宣徽使讫，二阁使揖上公入栏子内，赞拜跪，殿下阁
门揖百僚，皆躬身。通事舍人揖摄侍中进诣前楹间，
躬承旨，退临阶西向称“有制”，典仪曰“拜。”赞者承传，上
公及在位群官皆再拜，随拜三称万岁讫，躬身宣曰：
“得公等寿酒，与公等内外同庆。”阁门舍人赞宣谕讫，
上公与百僚皆舞蹈五拜讫，阁门舍人引百僚分班
东西序，北向立。博士舍人再引上公自东阶升，宫县
奏《肃宁之曲》，至进酒褥位，乐止。上公搢笏，宣徽使授
上公槃，上公诣栏子内褥位，跪举酒，宫县奏《景命万
年之曲》，饮讫，乐止。上公进受虚爵讫，复褥位，以爵受
宣徽使讫，二阁使揖，上公退。内侍局舁御床出，博士
舍人并进前，分引降自东阶，宫县作《肃宁之曲》，阁门
舍人分引东西两班，随上公俱复北向位，立定，乐止。
典仪曰：“拜。”赞者承传，在位官皆再拜，三称万岁讫，平
立殿上。通事舍人揖摄侍中进诣前楹间，躬承旨，退
临阶西向。阁门官先揖百僚躬身，侍中称“有旨。”典仪
曰“拜”，赞者承传，在位官皆再拜讫，躬身宣曰：“延王公
等升殿。”典仪曰“拜”，赞者承传，在位官皆再拜。讫，搢笏，
舞蹈，又再拜讫。太常博士、通事舍人引王公以下合
赴宴，群官分左右升殿，不与宴。群官分左右，卷班出，
宫县奏《肃宁之曲》，百僚至殿上坐后立，乐止。内侍局
进御床入，依寻常宴会。再进第一爵酒，登歌奏《圣德
昭明之曲》，饮讫乐止。执事者行群官酒，宫县作《肃宁
之曲》。文舞入，觞行一周，乐止。尚食局进食，执事者设
群官食，宫县奏《保大定功之舞》，三成止。出，又进第二
爵酒，登歌奏《天赞尧龄之曲》，饮讫乐止。执事者行群
官酒，宫县作《肃宁之曲》，武舞入，觞行一周，乐止，尚食
局进食，执事者设群官食，宫县奏《万国来同》之舞，三
成止，出，又进第三爵酒，登歌奏《庆云之曲》，饮讫，乐止。
执事者行群官酒，宫县作《肃宁之曲》，觞行一周，乐止，
尚食局进食，执事者设群官食，宫县奏《肃宁之曲》，食
毕，乐止。阁门官分揖侍宴，群官起立于席后，通事舍
人引摄侍中诣榻前，俛伏，兴，跪奏：“侍中臣某言，礼毕。”
俛伏，兴。阁门舍人分引群官俱降东西阶。内侍局舁
御床出，宫县作《肃宁之曲》，至北向位，立定，乐止。典仪
曰：“拜。”赞者承传，在位官皆再拜。讫，搢笏，舞蹈，又再拜
讫，再分班东西序立。扇合，帘降，殿上下鸣鞭。协律郎
俛伏，跪，举麾，兴。工鼓柷，奏《乾宁之曲》：降座，入自东房，
还后阁，侍卫如来仪。内侍赞：“扇开，戛敔”，乐止。通事舍
人引摄侍中版奏：“解严。”所司承旨放仗，在位群官皆
再拜，以次出。

大定十一年十一月癸巳，群臣奉上尊号曰《应天兴
祚钦文广武仁德圣孝皇帝》。

按《金史世宗本纪》云云。

### 章宗明昌四年诸王百官及耆艾等连请上尊号不许

按《金史章宗本纪》，明昌四年夏四月癸卯，百官三表
请上尊号。上曰：“祖宗古先有受尊号者，盖有其德，故
有其名。比年五谷不登，百姓流离，正当戒惧修身之
日，岂得虚受荣名耶？不许，仍断来章。”辛亥，右丞相夹
谷清臣率百官及耆艾复请上尊号，学官刘玑亦率
六学诸生赵楷等七百九十五人诣紫宸门请上尊号，如唐元和故事，不许。五月丙寅朔，曹王永升及诸
王请上尊号，不许。己巳，上以群臣累上尊号不受，诏
谕中外，徒罪以下递降一等，杖以下原之。八月己亥，
枢密使襄帅百僚再请上尊号，不许。

明昌五年闰十月甲子亲王百官各奉表请上尊号
不允。

按《金史章宗本纪》云云。

### 承安二年亲王百官请上尊号不允

按《金史章宗本纪》：承安二年三月“己卯，亲王百官复
请上尊号，不允。丁酉，枢密使唐括贡率百官请上尊
号，不允。”

承安五年。亲王及文武百官连请上尊号。不许
按《金史章宗本纪》。承安五年三月戊辰。亲王宰执百
官。再请上尊号。不许。四月丙戌朔。文武百官再请上
尊号。不许。五月乙亥。亲王文武百官六学各上表请
上尊号。不许。

### 泰和元年群臣请上尊号不许

按《金史章宗本纪》：泰和元年十一月“庚戌，司空襄以
下文武百官，复请上尊号，不许。十二月辛巳，司空襄
以下复请上尊号，诏不许，仍断来章。”

泰和五年。三月庚午。亲王百官请上尊号。不许
按《金史章宗本纪》云云。

按《张行简传》：泰和五年，群臣复请上尊号，上不许，诏
行简作批答，因问行简，宋范祖禹作《唐鉴》论尊号事，
行简对曰：“司马光亦尝谏尊号事不若祖禹之词深
至，以谓臣子生谥君父，颇似惨切。”上曰：“‘卿用祖禹意’？
答之，仍曰：‘太祖虽有尊号，太宗未尝受也’。”行简乞不
拘对偶，引祖禹以微见其意。从之。其文深雅，甚得代
言之体。